text: РЕГЛАМЕНТ (ЕС) № 718/2013 НА КОМИСИЯТА
  от 25 юли 2013 година
  за изменение на Регламент (ЕО) № 608/2004 относно етикетирането на храни и съставки на храните с добавени фитостероли, фитостеролови естери, фитостаноли и/или фитостанолови естери
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите членки относно етикетирането, представянето и рекламата на храните (1), и по-специално член 4, параграф 3 от нея,
  като има предвид, че:
  (1)
  След изразеното становище на Научния комитет по храните (НКХ) от 26 септември 2002 г. (2) и с цел да се гарантира, че потребителите получават подходяща информация при покупката на храни и съставки на храните с добавени фитостероли, фитостеролови естери, фитостаноли и фитостанолови естери Регламент (ЕО) № 608/2004 на Комисията от 31 март 2004 г. относно етикетирането на храни и хранителни съставки с добавени фитостероли, фитостеролови естери, фитостаноли и/или фитостанолови естери (3) предвижда задължителни данни в допълнение към данните, изброени в член 3 от Директива 2000/13/ЕО относно етикетирането на такива храни.
  (2)
  Регламент (ЕО) № 608/2004 предвижда, че етикетирането на такива храни и съставки на храните съдържа, наред с другото, обозначение, че продуктът е предназначен предимно за лица, които искат да намалят нивото на холестерола в кръвта си. Целта на това задължително обозначение е да се гарантира, че продуктът достига групата, за която е предназначен, и по този начин се избягва ненужното потребление от нецелеви групи.
  (3)
  Доброволното включване на хранителни или здравни претенции в етикетите на храните е уредено в Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (4). В съответствие с това Регламент (ЕО) № 983/2009 на Комисията от 21 октомври 2009 г. за разрешение и отхвърляне на дадени здравни претенции за храните, които се отнасят до намаляване на риска от заболяване и развитието и здравето на децата (5), Регламент (ЕС) № 384/2010 на Комисията от 5 май 2010 г. за разрешаване и отхвърляне на определени здравни претенции за храните, които се отнасят до намаляване на риска от заболяване и до развитието и здравето на децата (6) и Регламент (ЕС) № 432/2012 г. на Комисията от 16 май 2012 г. за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата (7) разрешават при определени условия на употреба здравните претенции, свързани с намаляването и поддържането на нивото на холестерола в кръвта по отношение на храните, съдържащи растителни стероли и растителни станоли.
  (4)
  Регламент (ЕО) № 983/2009 разрешава следните здравни претенции при определени условия на употреба: „Доказано е, че растителните стероли намаляват нивото на/понижават холестерола в кръвта. Високото ниво на холестерол е рисков фактор за развитието на коронарна болест на сърцето“ и „Доказано е, че растителните станолови естери намаляват нивото на/понижават холестерола в кръвта. Високото ниво на холестерол е рисков фактор за развитието на коронарна болест на сърцето“.
  (5)
  Регламент (ЕС) № 384/2010 на Комисията разрешава следните здравни претенции при определени условия на употреба: „Доказано е, че растителните стероли и растителните станолови естери намаляват нивото на/понижават холестерола в кръвта. Високото ниво на холестерол е рисков фактор за развитието на коронарно сърдечно заболяване“.
  (6)
  Регламент (ЕС) № 432/2012 на Комисията разрешава следните здравни претенции при определени условия на употреба: „Растителните стероли/станоли допринасят за поддържането на нормална концентрация на холестерол в кръвта“.
  (7)
  Формулировката на разрешените здравни претенции в съчетание със задължителното заявление във връзка с установената в Регламент (ЕО) № 608/2004 целева група би могла потенциално да доведе до това продуктът да се използва от потребители, които не се нуждаят от контролиране на нивото на холестерола в кръвта. Поради това с оглед да се гарантира последователност на предоставената информация на етикетите на храните и съставките на храните с добавени фитостероли, фитостеролови естери, фитостаноли и/или фитостанолови естери е целесъобразно задължителното обозначение, установено в Регламент (ЕО) № 608/2004, да бъде изменено, като същевременно се гарантира, че формулировката му изпълнява адекватно информационната цел, поради която първоначално е било въведено то.
  (8)
  С цел да се даде възможност на стопанските субекти в хранителната промишленост да адаптират етикетирането на продуктите си към изискванията, въведени с настоящия регламент, е важно да се предвиди съответен преходен период по отношение на прилагането му.
  (9)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  Изменение на Регламент (ЕО) № 608/2004
  В член 2 от Регламент (ЕО) № 608/2004 точка 3 се заменя със следния текст:
  „3.
  обявява се, че продуктът не е предназначен за лица, които не се нуждаят от понижаване на нивото на холестерол в кръвта.“
  Член 2
  Преходни мерки
  Храните и съставките на храни с добавени фитостероли, фитостеролови естери, фитостаноли и/или фитостанолови естери, пуснати на пазара или етикетирани преди 15 февруари 2014 г., които не съответстват на изискванията на настоящия регламент, могат да се предлагат на пазара до изчерпване на техните количества.
  Член 3
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 25 юли 2013 година.